google/wiki40b huggingface dataset:
Ξέπλυμα μαύρου χρήματος

Γενικότερα

Συνέχεια των παραπάνω «ξέπλυμα χρήματος», ή «ξέπλυμα μαύρου χρήματος», (που λέγεται κατ΄ έμφαση, ή πλεονασμό), καθιερώθηκε ομοίως να χαρακτηρίζεται οποιαδήποτε οικονομική συναλλαγή που γίνεται με διάθεση μαύρου χρήματος, επί νόμιμης πράξης που επιφέρει οικονομικό αγαθό το οποίο στη συνέχεια δεν αποκρύπτεται, μεταβαλλόμενο έτσι σε καθαρό χρήμα. Απλούστερα παραδείγματα είναι η κατάθεση μαύρου χρήματος σε τράπεζα και στην συνέχεια η ανάληψη για κάλυψη οικονομικών αναγκών, ή η απ΄ ευθείας αγορά μετοχών από χρηματιστήριο κ.α.
Φορείς μαύρου χρήματος ή ξεπλύματος χρήματος μπορεί να είναι τόσο φυσικά πρόσωπα όσο και νομικά πρόσωπα (ιδιωτικού ή δημοσίου δικαίου), ή ακόμα και κυβερνήσεις χωρών. Γενικά το μαύρο χρήμα και οι  όποιες δραστηριότητες επ΄ αυτού συνιστούν ευρύτερα την έννοια της παραοικονομίας. Αναφορά σε πολύ μεγάλα ποσά μαύρου χρήματος τότε αυτή ανάγεται σε εκδήλωση οργανωμένου εγκλήματος

Η καταπολέμηση του ξεπλύματος μαύρου

Η καταπολέμηση της νομιμοποίησης εσόδων από παράνομες δραστηριότητες (AML) αναφέρεται σε ένα σύνολο διαδικασιών, νόμων και κανονισμών που αποσκοπούν στην παύση της  δημιουργίας εισοδήματος μέσω παράνομων ενεργειών. Αν και οι νόμοι για την καταπολέμηση της νομιμοποίησης εσόδων από παράνομες δραστηριότητες καλύπτουν σχετικά περιορισμένο αριθμό συναλλαγών και εγκληματικές συμπεριφορές, οι επιπτώσεις τους είναι εκτεταμένες. Για παράδειγμα, οι κανονισμοί AML απαιτούν από τα ιδρύματα που εκδίδουν πίστωση ή επιτρέπουν στους πελάτες να ανοίξουν λογαριασμούς για να ολοκληρώσουν τις διαδικασίες δέουσας επιμέλειας ώστε να διασφαλίσουν ότι δεν βοηθούν σε δραστηριότητες νομιμοποίησης εσόδων από παράνομες δραστηριότητες. Το βάρος εκτέλεσης αυτών των διαδικασιών είναι στα θεσμικά όργανα, όχι στους εγκληματίες ή στην κυβέρνηση.
Τα διάφορα κράτη προκειμένου ν΄ αντιμετωπίσουν φαινόμενα παραγωγής μαύρου χρήματος θεσπίζουν κατάλληλες νομοθεσίες για την πάταξή τους, μεταξύ των οποίων μπορεί να είναι ειδικές ελεγκτικές υπηρεσίες, περιορισμοί ελεύθερης διακίνησης χρήματος, κ.λπ.. O Ο.Η.Ε. συνέστησε ειδική επιτροπή, διαδικασίες αλλά και λίστα υπόπτων για την αποτροπή και την πάταξη ενεργειών σχετικών με το "Ξέπλυμα χρήματος"  ενώ διεθνώς υπάρχει η αναγνώριση της Ομάδα ςΧρηματοπιστωτικής Δράσης (Financial Action Task Force-FATF) απο περισσότερες από 190 χώρες .
Τελικό νι

Στην γραμματική της νεοελληνικής γλώσσας, η διατήρηση του γράμματος νι (-ν) στο τέλος ορισμένων λέξεων εξαρτάται από το αρχικό γράμμα της λέξης που ακολουθεί. Το θέμα αυτό της νεοελληνικής γραμματικής περιλαμβάνεται στα «πάθη των συμφώνων».

Κανόνας

Σύμφωνα με τη διδασκόμενη νεοελληνική γραμματική, το θηλυκό οριστικό άρθρο την, η προσωπική αντωνυμία του τρίτου προσώπου αυτήν και την και τα μόρια δεν και μην «διατηρούν το τελικό -ν όταν η λέξη που ακολουθεί αρχίζει από φωνήεν ή από τα σύμφωνα κ, π, τ, τα δίψηφα μπ, ντ, γκ και τα διπλά ξ, ψ». Οι λέξεις αυτές, δηλαδή, χάνουν το τελικό -ν, όποτε η επόμενή τους λέξη αρχίζει από τα «σύμφωνα: β, δ, γ, φ, θ, χ, μ, ν, λ, ρ, σ, ζ», όπως για παράδειγμα όταν γράφουμε «τη δασκάλα, τη θυμήθηκα, δε θέλω».
Το τελικό -ν διατηρείται πάντα, δηλαδή ανεξάρτητα από τον φθόγγο που ακολουθεί, «στον ενικό του αρσενικού οριστικού και αόριστου άρθρου (τον, έναν), για να αποφεύγεται η σύγχυση με το ουδέτερο οριστικό και αόριστο άρθρο  (το, ένα)»,  στην προσωπική αντωνυμία του τρίτου προσώπου αυτόν και τον, στο άρθρο των, καθώς και στο επίρρημα σαν.

Το τελικό -ν στην Κυπριακή και την Ποντιακή διάλεκτο

Στην κυπριακή διάλεκτο και την ποντιακή διάλεκτο είναι χαρακτηριστική η διατήρηση του τελικού -ν των ονομάτων (κυρίως) και των ρημάτων της μεσαιωνικής Ελληνικής σε περιπτώσεις που στη νεοελληνική κοινή έχει πλέον εκλείψει (λ.χ. χαρτίν, τραπέζιν, βουνόν, αιτιατική θάλασ-σαν, ταμίαν, τέθκοιαν ημέραν, ρήματα (α)δονούσεν, τραυούμεν, έλαμνεν), αλλά και η ανάπτυξή του σε άλλες θέσεις ως συνέπεια αλλαγών που έλαβαν χώρα στην μεσαιωνική ελληνική, όπως η αναλογική επέκταση και στα ουδετέρα (λ.χ. πρόγραμ-μαν, γ΄ πρόσ. εξέβην).
Άγιος Ανδρόνικος (συνοικία Κυθρέας)

Τοποθεσία

Στα βόρεια συνορεύει με τη Χαρδακιώτισσα, στα βορειοανατολικά με τη Συργανιά, στα ανατολικά με το Μπέικιοϊ, στα νότια με την Αγία Μαρίνα και στα δυτικά με τον Άγιο Γεώργιο.

Ιστορικό

Η συνοικία Αγίου Ανδρονίκου ήταν η δεύτερη σε πληθυσμό συνοικία της Κυθρέας, μετά τη συνοικία της Αγίας Μαρίνας. Εκκλησία της συνοικίας ήταν ο ναός του Αγίου Ανδρονίκου, κτίσμα του 19ου αιώνα. Στη συνοικία αυτή βρισκόταν το Α΄ Δημοτικό Σχολείο Αγίου Ανδρονίκου, το οποίο είχε κατεδαφιστεί μερικά χρόνια πριν την τουρκική εισβολή του 1974.
Περιοχή Ιλεμέλα

Τομείς

Η Περιοχή Ιλεμέλα (Ilemela District), διοικητικά χωρίζεται σε Τομείς.
Θεοδώρητος ο Κύρου

Ο βίος του

Γεννήθηκε στην Αντιόχεια της Συρίας. Έλαβε εκπαίδευση στη μονή του Αγίου Ευπρέπιου κοντά στην Αντιόχεια. Διορίστηκε διάκονος από τον επίσκοπο Πορφύριο τον Γαζαίο και εκλέχτηκε επίσκοπος Κύρου το 420 και το 423. Ως μαθητής του Διόδωρου από την Ταρσό και του Θεόδωρου της Μοψουεστίας (Μόψου), συμμετείχε στη μειοψηφία της Συνόδου της Εφέσου το 431 η οποία εκδίωξε τον Νεστόριο. Εντούτοις, η "ληστρική" Σύνοδος της Εφέσου το 449 εκδίωξε τον ίδιο και τον εξανάγκασε να αποσυρθεί στη μονή Απάμειας. Η Σύνοδος της Χαλκηδόνας, όμως, τον επανέφερε στην προηγούμενη θέση του. Πέθανε είτε στην Κύρο είτε στη μονή κοντά στην Απάμεια.
Τα μέλη της Ε' Οικουμενικής Συνόδου το 553 «τὰ τε γραφέντα παρὰ Θεοδωρήτου κατὰ τῆς ὀρθῆς πίστεως, καὶ τῶν δώδεκα κεφαλαίων τοῦ μακαρίου Κυρίλλου, καὶ τὴν λεγομένην [προς] Ἴβα[ν] [Εδέσσης] ἐπιστολήν, συνοδικῶς ἀνεθεμάτισάν τε καὶ ἐβδελύξαντο», όπως επίσης και εκείνους που είχαν συγγράψει ή επρόκειτο να συγγράψουν προς υπεράσπισή του.
Ύμνος της ηρωικής Σκωτίας

Ο Ύμνος της ηρωικής Σκωτίας (αγγλ. Scotland the Brave) είναι σκωτσέζικο πατριωτικό τραγούδι και ένας από τους τρεις ανεπίσημους εθνικούς ύμνους της Σκωτίας.
Οργανικές ενώσεις με πυρίτιο

Οι οργανικές ενώσεις με πυρίτιο είναι οργανικές ενώσεις που περιέχουν πυρίτιο. Οι οργανοπυριτικές ενώσεις είναι οργανικές ενώσεις που περιέχουν χημικό δεσμό C-Si. Ο υποκλάδος της οργανικής χημείας που ασχολείται με τις οργανοπυριτικές ενώσεις ονομάζεται οργανοπυριτική χημεία, που εξερευνά τις ιδιότητες και τη δραστικότητά τους. Οι περισσότερες οργανοπυριτικές ενώσεις είναι παρόμοιες με τις κοινές οργανικές ενώσεις, όντας άχρωμες, εύφλεκτες, υδρόφοβες και σταθερές. Η πρώτη οργανοπυριτική ένωση που παράχθηκε ήταν το τετραιθυλοσιλάνιο [(CH₃CH₂)₄Si]. Ανακαλύφθηκε από τους Τσαρλς Φρέντελ (Charles Friedel) και Τζέιμς Κραφτς (James Crafts) το 1863 με χημική αντίδραση τετραχλωροπυριτίου (SiCl₄) με διαιθυλοψευδάργυρο [(CH₃CH₂)₂Zn]. Υπενθυμίζεται ότι το καρβίδιο του πυριτίου (SiC) είναι ανόργανη ένωση.

Παρουσία και εφαρμογές

Οι οργανοπυριτικές ενώσεις βρίσκονται ευρύτατα σε εμπορικά προϊόντα. Τα πιο συνηθισμένα είναι στεγανοποιητικά, συνθετικά καλαφατίσματος, συγκολλητικά και επιχρήσματα, που είναι φτιαγμένα από σιλικόνες. Οι σιλικόνες καλαφατίσματος και τα επαγγελματικά στεγανοποιητικά είναι φτιαγμένα κυρίως από οργανοπυριτικές ενώσεις. Η πολυδιμεθυλοσιλοξάνη (PDMS) είναι το κύριο συστατικό των σιλικονών.

Βιολογία και ιατρική

Οι δεσμοί άνθρακα - πυριτίου είναι γενικά απούσες από τις βιοχημικές διεργασίες, παρόλο που η φευγαλέα ύπαρξή τους έχει αναφερθεί σε ένα άλγος του γλυκού νερού. Το σιλαφλουοφένιο είναι μια οργανοπυριτική ένωση που λειτουργεί ως πυρεθροειδές εντομοκτόνο. Αρκετές οργανοπυριτικές ενώσεις βρίσκονται υπό διερεύνηση για χρήση σε φαρμακευτικά προϊόντα.
Power Rangers (ταινία)

Σενάριο

Η ταινία ακολουθεί πέντε απλά παιδιά που πρέπει να γίνουν κάτι το εξαιρετικό, όταν μαθαίνουν ότι μικρή πόλη τους, το Angel Grove αλλά και ο κόσμος απειλείται από μία εξωγήινη απειλή. Επιλεγμένοι από τη μοίρα, οι ήρωες μας γρήγορα ανακαλύπτουν ότι είναι οι μόνοι που μπορούν να σώσουν τον πλανήτη με την βοήθεια του μέντορα Zordon. Αλλά για να γίνει αυτό θα πρέπει να ξεπεράσουν προβλήματα της καθημερινής ζωής τους και να ενωθούν ως μία ομάδα, τους Power Rangers, πριν να είναι πολύ αργά.

Προβολή

Αρχικά ήταν προγραμματισμένη για τις 22 Ιουλίου 2016, αλλά αναβλήθηκε για τις 24 Μαρτίου 2017 σε Αμερική και 23 Μαρτίου σε Ελλάδα.

Box office

Η ταινία Saban's Power Rangers έκανε άνοιγμα τριημέρου στην 2η θέση με $40,3 εκατομμύρια δολάρια. Συνολικά συγκέντρωσε 85,3 εκατομμύρια δολάρια στο αμερικανικό box office και 56,6 εκατομμύρια δολάρια στον υπόλοιπο κόσμο. Παγκοσμίως απέφερε  συνολικά 142 εκατομμύρια δολάρια.

Κριτικές

Η ταινία έλαβε μικτές κριτικές από τους κριτικούς κινηματογράφου. Στο Rotten Tomatoes έχει σκορ 44% με 135 κριτικές και μέση βαθμολογία 4.9/10 και στο Metacritic έχει 44 στα 100 με 30 κριτικές. 
Σύμφωνα με την ιστοσελίδα IMDb η ταινία βαθμολογείται με 6/10.
Παύλος Μανωλόπουλος

Βιογραφικά στοιχεία

Σπούδασε νομικά στο Πανεπιστήμιο Αθηνών και ασκεί το δικηγορικό επάγγελμα. Υπήρξε ηγετικό στέλεχος της Νεολαίας της ΕΡΕ, πρόεδρος της ακροδεξιάς ΕΚΟΦ καθώς και νομάρχης Αιτωλοακαρνανίας. Τον Δεκέμβριο του 1960 συμμετείχε μαζί με άλλα στελέχη της ΕΚΟΦ στην επίθεση κατά της εφημερίδας Μακεδονία, επίθεση για την οποία συνελλήφθη αλλά μετά το πέρας κάποιων ημερών αφέθηκε ελεύθερος αφού ζήτησε συγγνώμη από τον εκδότη της εφημερίδας Ι. Βελλίδη, ο οποίος και ανακάλεσε την μήνυση.
Στην κυβέρνηση Γεωργίου Παπαδόπουλου ανέλαβε, τον Ιούλιο του 1970, το υπουργείο εργασίας, θέση από την οποία παραιτήθηκε τον Αύγουστο του 1971.
Κατοικεί στην Αθήνα.
Τζιν

Ποικιλίες

Αν και στη μακρόχρονη ιστορία του, το τζιν έχει δεχθεί πολλές παραλλαγές, στις μέρες μας έχουν εδραιωθεί οι ακόλουθες τέσσερις ποικιλίες, οι οποίες και αποτελούν νόμιμο προϊόν εντός της Ευρωπαϊκής Ένωσης.

Οινοπνευματώδη με άρωμα κωνοφόρου

Πρόκειται για την πρωιμότερη επεξεργασία τζιν, η οποία παρασκευάζεται με απόσταξη ενός αρχικού μείγματος βάσης και επαναπόσταξής του με την πρόσμειξη κωνοφόρων, ώστε να εκλυθεί το άρωμά τους. Λόγω της μεθόδου απόσταξης σε καζάνι ο οινοπνευματικός βαθμός είναι σχετικά χαμηλός (περ. 68%) και αποθηκεύεται συχνά σε ξύλινα βαρέλια ώστε να ωριμάσουν τα αρώματά του. Το λεγόμενο ολλανδικό τζιν (ή τζινέβρα) είναι το πιο γνωστό προϊόν αυτής της κατηγορίας.

Αποσταγμένο τζιν

Το αποσταγμένο τζιν παρασκευάζεται αποκλειστικά με επαναπόσταξη αιθυλικής αλκοόλης, η οποία παράγεται από φυτικά προϊόντα και έχει υψηλό οινοπνευματικό βαθμό (τουλάχιστον 96%)· στο μείγμα προστίθενται καρποί αρκεύθου και άλλων βοτάνων, με την προϋπόθεση ότι η άρκευθος επικρατεί των άλλων αρωμάτων. Το προϊόν απλής προσθήκης αιθέριου ελαίου ή αρωμάτων σε αλκοολική βάση δεν θεωρείται αποσταγμένο τζιν.

Λονδρέζικο τζιν

Ο τύπος αυτός παρασκευάζεται αποκλειστικά από αιθυλική αλκοόλης φυτικής προέλευσης, το ποσοστό μεθανόλης της οποίας δεν πρέπει να ξεπερνά τα 5 γρ. ανά εκατόλιτρο καθαρού οινοπνεύματος (οινοπνευματικός βαθμός 100%). Το άρωμά του εξάγεται με την επαναπόσταξη της αιθυλικής αλκοόλης, στην οποία προστίθενται βότανα και καρποί κωνοφόρων, το τελικό προϊόν της οποίας θα πρέπει να έχει οινοπνευματικό βαθμό σε ποσοστό τουλάχιστον 70%. Το λονδρέζικο τζιν δεν πρέπει επίσης να περιέχει γλυκαντικούς παράγοντες άνω του 0,1 γρ. ανά λίτρο, χρωστικές ή άλλα συστατικά εκτός από νερό. Συχνά επονομάζεται και ξηρό τζιν.

Τζιν

Το σκέτο τζιν παράγεται με τον τεχνητό αρωματισμό καθαρού οινοπνεύματος, χωρίς τη διεργασία επαναπόσταξης, χρησιμοποιώντας αιθέρια έλαια ή άλλες αρωματικές ύλες. Θεωρείται η χαμηλότερη ποιότητα τζιν.
Ο ελάχιστος οινοπνευματικός βαθμός για το εμφιαλωμένο τζιν είναι 37,5% στην Ε.Ε. και 40% στις ΗΠΑ.
Άλλοι τύποι τζιν ορίζονται από τη γεωγραφική τους καταγωγή (η οποία ενέχει και νομικό έρεισμα), όπως το Τζιν Πλύμουθ, η Μποροβίτσκα Σλοβακίας, το Μπρίνιεβεκ Σλοβενίας κ.ο.κ. Κάποιοι άλλοι τύποι, τέλος, περιγράφονται κατά ορισμένα πολιτισμικά πρότυπα, χωρίς ωστόσο να έχουν νομική υπόσταση (π.χ. sloe gin, Wacholder, Old Tom gin - Σ.τ.Μ. πρόκειται στην ουσία για τοπικά προϊόντα, τα οποία συχνά παρασκευάζονται κατ' οίκον, κατ' αναλογία του ελληνικού κερασό).
Μουντίριγια

Ο Μουντίριγα (αραβικά: مديرية‎, πληθυντικός Μουντιριγιάτ), που σημαίνει "διεύθυνση" (από το مدير μουντίρ, που σημαίνει "διευθυντής"), είναι μια διοικητική υποδιαίρεση, επίσης γνωστή ως μουντιράτο, και συχνά μεταφράζεται ως "επαρχία". Χρησιμοποιήθηκε στην Αίγυπτο και στην Αγγλο-Αιγυπτιακό Σουδάν. Ο όρος χρησιμοποιείται επίσης στην Υεμένη. Τα μουντίργια υποδιαιρούνταν σε μαρκάζ, ή επαρχίες. Στη σύγχρονη Αίγυπτο, οι υποδιαιρέσεις αυτές αντικαταστάθηκαν από κυβερνεία (μουχάφαδα).
Μέριλυν Χορν

Βιογραφία

Γεννήθηκε στις 16 Ιανουαρίου 1934 στο Μπράντφορντ της Πενσυλβάνιας. Σπούδασε στο Πανεπιστήμιο της Νότιας Καλιφόρνια στο Λος Άντζελες. Αφού πρωτοπαρουσιάστηκε στην Αμερική, ήρθε στην Ευρώπη και εγκαταστάθηκε στη Γερμανία το 1957, όπου προσλήφθηκε στην Όπερα του Γκέλζενκίρχεν και επί τρία χρόνια γνώρισε όλο και μεγαλύτερη επιτυχία. Επέστρεψε στις Ηνωμένες Πολιτείες το 1960/61 και συνεργάστηκε στενά με την Τζόαν Σάδερλαντ. Το 1960 παντρεύτηκε τον Χένρι Λιούις.

Εργογραφία

Εμφανίστηκε σε όλες τις μεγάλες όπερες της υφηλίου και αναδείχτηκε για το ευρύ της ρεπερτόριο από Μπελ κάντο μέχρι την σύγχρονη μουσική του 20ού αιώνα. Η τελευταία δημόσια εμφάνισή της ήταν στα γενέθλιά της των 66 ετών στο Κάρνεγκι Χωλ.
2424 Τάουτενμπουργκ

Φυσικά χαρακτηριστικά

Τα φυσικά χαρακτηριστικά του Τάουτενμπουργκ είναι άγνωστα.
Παλαιολόγος Ζαχαρίας

Βιογραφία

Γεννήθηκε στη Γένουα, με καταγωγή από τον ισχυρή Γενουατική Οικογένεια Ζαχαρία ή di Castro ή di Castello, εκ της συνοικίας όπου ήταν το σπίτι τους. Ο Βενέδικτος Β' ήταν πρωτότοκος γιος του Βενέδικτου Α', τον οποίο και διαδέχτηκε μετά το θάνατό του. Ο Βενέδικτος εγκαταστάθηκε στη Χίο και απαίτησε λόγο από τον εξάδελφό του Τεδίτσιο Ζαχαρία περί της πενταετούς διοίκησής του στη Φώκαια. Ο Τεδίτσιος απάντησε, αλλά ο Βενέδικτος δεν ευχαριστήθηκε και απέβαλε τον εξάδελφό του, διορίζοντας διοικητή της Φώκαιας τον Ανδριόλο Καττάνεο δέλλα Βόλτα, σύζυγο της αδελφής του Αιλιανής. Ο Βενέδικτος εξακολούθησε τις μεγάλες κερδοσκοπικές επιχειρήσεις του πατέρα του και απέκτησε άπειρα πλούτη. Διοίκησε τη Χίο μέχρι το 1314 οπότε πέθανε αφήνοντας δύο γιους, τον Μαρτίνο και Βενέδικτο Γ΄, στους οποίους κληροδότησε τη Χίο. Πριν πεθάνει είχε εξασφαλίσει από τον αυτοκράτορα Ανδρόνικο Β' νέα επικύρωση της κυριαρχίας του για άλλα πέντε χρόνια.
Αθηνά Αλέα

Αλέα ονομαζόταν η Θεά Αθηνά, ιδίως στην Αρκαδία, όπου σύμφωνα με την μυθολογία έλαβε μέρος στους πολέμους της Αλέας, της Μαντίνειας και της Τεγέας. Αρχικά η Αλέα ήταν ιδιαίτερη θεότητα, που όμως αργότερα σχετίστηκε με την Αθηνά.

Περιγραφή

Ο ναός της Αθηνάς Αλέας βρισκόταν στην Τεγέα. Σύμφωνα με τον μύθο ο Άλεος, γιος του Αφείδα είχε ιδρύσει τον ναό αυτό, και από αυτόν τον ναό πήρε η θεά το όνομά της.
Ο ναός πυρπολήθηκε το 394 π.Χ. και ξανακτίστηκε υπό την αρχιτεκτονική εποπτεία του γλύπτη Σκόπα. Ο νέος ναός ήταν δωρικού ρυθμού και ήταν ανώτερος όλων των ναών της Πελοποννήσου την εποχή εκείνη. Περιβαλλόταν από τριπλές στήλες διαφορετικού ρυθμού.  Το άγαλμα της θεάς ήταν δημιούργημα του Ενδοίου κατασκευασμένο από ελεφαντόδοντο και μεταφέρθηκε αργότερα από τον Ρωμαίο Αυτοκράτορα Αύγουστο στην Ρώμη για να στολίσει το μουσείο του.
Νάπολη (επαρχία)

Η Μητροπολιτική πόλη της Νάπολης (ιταλικά: Città Metropolitana di Napoli) είναι Μητροπολιτική περιοχή στην περιφέρεια της Καμπανίας στην Ιταλία. Η έκτασή της είναι 1.171,13 τ.χμ. και ο πληθυσμός της φτάνει τους 3.092.859 κατοίκους. Έδρα της είναι η Νάπολη (Napoli). Συνολικά, η Μητροπολιτική περιοχή αριθμεί 92 δήμους.
Είναι η πιο πυκνοκατοικημένη στην Ιταλία με πυκνότητα 2.641 κατοίκους ανά τ.χμ. Στην απογραφή του 2001 οι 6 πολυπληθέστεροι δήμοι σε ολόκληρη την Ιταλία βρίσκονταν στη Μητροπολιτική ζώνη της Νάπολης, καθώς και οι 11 από τους 15 πρώτους σε πυκνότητα δήμους.

Τουρισμός

Η περιοχή είναι ιδιαίτερα αναπτυγμένη τουριστικά, ιδιαίτερα χάρη στην Πομπηία, τον αρχαιολογικό χώρο της ρωμαϊκής πόλης που καταστράφηκε το 79 μ.Χ. από την έκρηξη του Βεζούβιου.
Στον κόλπο της Νάπολης υπάρχουν 3 νησιά που αποτελούν δημοφιλείς τουριστικούς προορισμούς: η Ίσκια, η Προτσίντα και κυρίως το κοσμοπολίτικο Κάπρι.
Σημαντικός προορισμός είναι επίσης η Χερσόνησος του Σορρέντο, με γραφικά χωριά, κάστρα και εκκλησίες. Εκεί παράγεται και το ονομαστό λικέρ από λεμόνι, το λιμοντσέλο.
Ρεπουμπλικανικό Κόμμα (ΗΠΑ)

Ιστορία

Οι ρίζες του κόμματος αρχίζουν το 1789 όταν οι Τόμας Τζέφερσον και Τζέιμς Μάντισον ίδρυσαν το Αντί-Κυβερνητικό κόμμα (Anti Administration Party), το οποίο μετεξελήχθηκε στο Δημοκρατικό-Ρεπουμπλικανικό κόμμα ή πιο απλά Ρεπουμπλικανικό κόμμα (1791), όπως το ονομάζουν πολύ συχνά ιστορικοί και πολιτικοί αναλυτές. Το Δημοκρατικό-Ρεπουμπλικανικό κόμμα κυριάρχησε από το 1801-1825, καθώς έλεγχε την προεδρία, αλλά και τα δύο σώματα του Κονγκρέσου, την Γερουσία και την Βουλή των Αντιπροσώπων. Μετά τις εκλογές του 1824, τις οποίες κέρδισε ο Τζον Άνταμς, το Δημοκρατικό-Ρεπουμπλικανικό κόμμα διασπάστηκε στην Τζακσοσιανή Δημοκρατία (η οποία εξελήχθηκε στο Δημοκρατικό κόμμα), η οποία οδηγήθηκε από τον Άντριου Τζάκσον (τον μεγάλο χαμένο των εκλογών του 1824) και στο Εθνικό Ρεπουμπλικανικό κόμμα (το οποίο είναι και ο άμεσος διάδοχος του Δημοκρατικού-Ρεπουμπλικανικού κόμματος) οδηγήθηκε από τον Τζον Άνταμς (τον νικητή των εκλογών του 1824).Έπειτα το Εθνικό Ρεπουμπλικανικό κόμμα διαλύθηκε (1833) και το κόμμα των Ουίγων, το διαδέχτηκε. Όμως το κόμμα δεν κράτησε για πολύ, αφού το 1854 το κόμμα διαλύθηκε και το διαδέχτηκε το σημερινό γνωστό Ρεπουμπλικανικό κόμμα. Το κόμμα έπαιξε καθοριστικό ρόλο στο θέμα της σκλαβιάς, στο οποίο το κόμμα τάθηκε κατά, ενώ το Δημοκρατικό κόμμα υπέρ. Το κόμμα αρχικά υιοθέτησε ριζοσπαστικές απόψεις. Στις αρχές του 19ου αιώνα άλλαξε θέσεις και προσανατολίστηκε προς τον προτεσταντισμό, λόγω του φόβου που προκλήθηκε από την μετανάστευση Ευρωπαίων (Ιταλοί, Ιρλανδοί κλπ.) στις Η.Π.Α.. Μετά τον Β' Π.Π. στην εξουσία ανήλθε ο χαρισματικός Άιζενχαουζερ, ο οποίος ήταν από τους πρώτους Προέδρους του Ψυχρού Πολέμου. Το κόμμα, λόγω του συντηρητικού Ρόναλντ Ρήγκαν, εξέφραζε έντονα τον αντικομμουνισμό και τον φιλελευθερισμό κατά την περίοδο του Ψυχρού Πολέμου.
Αντιπρόεδρος της Γκαμπόν

Ο Αντιπρόεδρος της Γκαμπόν ήταν μια πολιτική θέση στην Γκαμπόν από το 1961 έως το 1975 και από το 1997 έως το 2009.

Αρχική θέση

Με βάση τις αλλαγές στο Σύνταγμα του 1966 ο Αντιπρόεδρος κατέστη αυτόματος διάδοχος του Προέδρου σε περίπτωση κενής θέσης. Ο Αλμπέρ-Μπερνάρ Μπονγκό διορίστηκε αντιπρόεδρος το1966 με την προσδοκία ότι θα διαδεχόταν συνταγματικά τον ασθενούντα πρόεδρο Λεόν Μπα, και έτσι έγινε μετά τον θάνατο του Μπα, τον Νοέμβριο του 1967. Τον Απρίλιο του 1975 η θέση του Αντιπροέδρου, καταργήθηκε και τα καθήκοντά του πέρασαν στον Πρωθυπουργό.

Επανασύσταση

Η θέση του Αντιπροέδρου επαναφέρθηκε το 1997, ως μια θέση που ορίζεται από τον Πρόεδρο της Γκαμπόν. Ο Αντιπρόεδρος ενεργούσε ως αναπληρωτής του Προέδρου, αλλά δεν ήταν ο  διάδοχος του Προέδρου σε περίπτωση κενής θέσης του τελευταίου. Ο πρόεδρος Αλί Μπόνγκο Οντίμπα κατήργησε το αξίωμα, τον Οκτώβριο του 2009.
Ράγκναρ Σίγκουρντσον

ΙΦΚ Γκέτεμποργκ

Μετά το πέρασμά του από την ομάδα της Φίλκιρ, ο Ράγκναρ μεταγράφηκε στην σουηδική ΙΦΚ Γκέτεμποργκ το 2006. Πραγματοποίησε το ντεμπούτο του στην Άλσβενσκαν στις 6 Απριλίου 2007, ξεκινώντας ως βασικός στην πρώτη αναμέτρηση του συλλόγου για την σεζόν 2007. Αγωνίστηκε κατά την συνολική διάρκεια 26 εκ του συνόλου των αναμετρήσεων της ομάδας για το πρωτάθλημα, αποτελώντας εξαίρετο αμυντικό δίδυμο μαζί με τον Ματίας Μπιέσμιρ, σε μια σεζόν κατά την οποία η Γκέτεμποργκ κατέκτησε την Άλσβενσκαν για το 2007. Οι πολύ καλές του εμφανίσεις τον έφεραν στο μεταγραφικό στόχαστρο σημαντικών ομάδων της Λιγκ 1, της Σέριε Α, της Μπουντεσλίγκα και της Πρέμιερ Λιγκ. Ο αθλητικός διευθυντής της ΙΦΚ Γκέτεμποργκ, Χάκαν Μιλντ, ανέφερε πως ο σύλλογος περίμενε πρόταση της τάξεως των €3 εκατομμυρίων για την παραχώρηση του ταλαντούχου αμυντικού. Στην διάρκεια της δεύτερης σεζόν του, ο Ράγκναρ αγωνίστηκε σε συνολικά 29 αναμετρήσεις (επί συνόλου 30), ενώ η ομάδα του τερμάτισε στην τρίτη θέση του πρωταθλήματος. Η Γκέτεμποργκ, στην διάρκεια της ίδιας σεζόν, κατέκτησε, επίσης, την Σούπερκουπεν και την Σβένσκα Κούπεν το 2008.

ΦΚ Κοπεγχάγη

Στις 30 Μαΐου 2011, ο Ράγκναρ υπέγραψε συμβόλαιο διάρκειας τεσσάρων ετών με την πρωταθλήτρια Δανίας, ΦΚ Κοπεγχάγη. Το ύψος της μεταγραφής πιστεύεται πως ανήλθε ως περίπου τα 5,5 εκατομμύρια DKK.

ΦΚ Κρασνοντάρ

Στις 23 Ιανουαρίου 2014, η ομάδα του ρωσικού πρωταθλήματος, ΦΚ Κρασνοντάρ, ανακοίνωσε την απόκτηση του Ράγκναρ, με τον παίκτη να βάζει την υπογραφή του σε συμβόλαιο διάρκειας 2,5 ετών με οψιόν ανανέωσής του για μια πρόσφατη χρονιά.

Διεθνής Καριέρα

Ο Ράγκναρ συμπεριλήφθηκε στην αποστολή της Εθνική Ισλανδίας, ενόψει της συμμετοχής της στην τελική φάση του Ευρωπαϊκού Πρωταθλήματος του 2016, η οποία και ήταν η πρώτη στην ιστορία της.
Ρενέ του Αλανσόν

Βιογραφία

Ήταν γιος του Ιωάννη Β΄ δούκα του Αλανσόν και της Μαρίας, κόρης του Ιωάννη Δ΄ κόμη του Αρμανιάκ. 
Το 1474 ο πατέρας του είχε κατηγορηθεί για προδοσία· οι κτήσεις του κατασχέθηκαν και απεβίωσε το 1476 στη φυλακή. Το 1478 ο Ρενέ αποκαταστάθηκε στις πατρικές κτήσεις. 
Ο ίδιος απεβίωσε το 1492 στον πύργο του Αλανσόν, 38 ετών.
Γ.Α.Σ. Αρίων Ξάνθης

Ιστορική αναδρομή

Ο Αρίωνας ξεκίνησε την αγωνιστική του πορεία στα Πρωταθλήματα που διοργανώνει η Ε.ΚΑ.Σ.Α.ΜΑ.Θ. 
Κατά την αγωνιστική περίοδο 2001-02 κατέκτησε το Πρωτάθλημα της Α' Κατηγορίας Ανδρών, λαμβάνοντας το δικαίωμα ανόδου στη Γ' Εθνική Κατηγορία. Η παρουσία του εκεί υπήρξε αρχικά μονοετής, εφόσον την περίοδο 2002-03 τερμάτισε στην 11η θέση του Ομίλου του, εντός της ζώνης του υποβιβασμού.
Η εκ νέου κατάκτηση της κορυφής στο Τοπικό Πρωτάθλημα το 2004-05 επέτρεψε στο σύλλογο να επιστρέψει στη Γ' Εθνική, αυτή τη φορά για μεγαλύτερο διάστημα. Συγκεκριμένα, την περίοδο 2005-06 ο Αρίων ολοκλήρωσε τις αγωνιστικές του υποχρεώσεις στη 12η θέση της βαθμολογίας, παραμένοντας, παρ' όλα αυτά στην κατηγορία. Την επόμενη χρονιά, 2006-07, εξασφάλισε την υψηλότερη μέχρι σήμερα θέση που έχει ποτέ καταλάβει, δηλαδή τη 10η με 10 νίκες και 16 ήττες. Την επόμενη περίοδο, 2007-08, συλλέγοντας μία νίκη λιγότερη, κατετάγη πρότελευταίος με αποτέλεσμα να επιστρέψει στα Πρωταθλήματα της Ε.ΚΑ.Σ.Α.ΜΑ.Θ.
Η κακή αγωνιστική πορεία συνεχίστηκε και την επόμενη χρονιά, με τον Αρίωνα να καταλαμβάνει στην Α' Κατηγορία τη 10η θέση, σε σύνολο 12 ομάδων. Την ίδια ακριβώς επίδοση επανέλαβε και την περίοδο 2009-10. Μετά το πέρας της αγωνιστικής περιόδου 2010-11 βρέθηκε στην 9η θέση, σε σύνολο όμως 11 ομάδων.
Την περίοδο 2011-12 η ομάδα της Ξάνθης, και πάλι σε σύνολο 11 ομάδων, τερμάτισε λίγο υψηλότερα, και συγκεκριμένα στην 7η θέση. Την περίοδο 2012-13 παρουσίασε και πάλι κακό αγωνιστικό πρόσωπο, τελειώνοντας τη χρονιά στην 11η και προτελευταία θέση.

Τρέχουσα αγωνιστική περίοδος

Κατά την αγωνιστική περίοδο, 2017-18, ο Γ.Α.Σ. Αρίων Ξάνθης αγωνίζεται στο Πρωτάθλημα Α΄ Κατηγορίας Ανδρών της Ε.ΚΑ.Σ.Α.ΜΑ.Θ. 
Έδρα του Αρίωνα είναι το Κλειστό Γυμναστήριο «Αλέξανδρος Μπαλτατζής» στην περιοχή Νέαπολη της Ξάνθης. 
Το παιδικό τμήμα του Αρίων τη σεζόν 2017-2018 τερμάτισε στην 2η θέση του πρωταθλήματος, θέση που του έδωσε το δικαίωμα συμμετοχής στα Play-Offs. Στον πρώτο γύρο των Play-Offs  αντιμετώπισε τον Γ.Α.Σ. Κομοτηνής, τον οποίο κέρδισε 2 φορές. Στη συνέχεια στον ημιτελικό του πρωταθλήματος επιβλήθηκε της Ένωσης Καβάλας, ενώ στον τελικό κατάφερε να κερδίσει και τον μεγάλο ανταγωνιστή της χρονιάς, τον Αστέρα Καβάλας. Με την νίκη του αυτή κέρδισε μια θέση στα προκριματικά του Πανελληνίου Πρωταθλήματος Παίδων που θα διεξαχθεί στη Νεάπολη της Θεσσαλονίκης από τις 11-15 Απριλίου.
Βουλευτικές εκλογές στο Κιριμπάτι (2007)

Βουλευτικές εκλογές διεξήχθησαν στο Κιριμπάτι στις 22 Αυγούστου και στις 30 Αυγούστου του 2007, κατήλθαν 146 υποψήφιοι στον πρώτο γύρο, μεταξύ των οποίων και ο Πρόεδρος, Ανότε Τονγκ, ο οποίος επανεξελέγη βουλευτής με μεγάλη πλειοψηφία.
Οι περισσότεροι από αυτούς πρόσκεινται στο κόμμα Πυρσοί της Αλήθειας (Pillars of Truth- έλαβε 12 από τις 18 έδρες του α΄ γύρου) ή στο Προστατέψτε τη Μανεάμπα (Protect the Maneaba). Ο δεύτερος γύρος διεξήχθη στις 30 Αυγούστου του 2007.
Τα κύρια ζητήματα των εκλογών ήταν η παιδεία και η απασχόληση.